KIRJALLINEN KYSYMYS E-2545/99

esittäjä(t): Maurizio Turco (TDI) ja Marco Cappato (TDI) komissiolle

(4. tammikuuta 2000)

Aihe: Euroopan unionin huumeiden torjunnan viisivuotiset toimintasuunnitelmat: tiedot ja arviointi

Euroopan unioni varaa huomattavia määrärahoja huumeiden torjuntaan, kuten käy myös ilmi Komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle huumausaineiden torjuntaa koskevasta Euroopan unionin toimintasuunnitelmasta, jossa annetaan vuoden 1998 tiedot. Aiheeseen liittyy useita budjettikohtia ja ne koskevat useita pilareita: huumeidenkäytön ennaltaehkäisystä Euroopan huumausaineiden ja niiden väärinkäytön seurantakeskuksen rahoitukseen sekä Phare- ja Tacis-ohjelmista yhteistyöhön pohjoisen ja etelän välillä ja Latinalaisen Amerikan kanssa.

Edellä mainitussa komission tiedonannossa hahmotellaan Euroopan unionin huumeiden vastaisen toiminnan yleiset puitteet, mutta siinä ei anneta tarkempia tietoja jo rahoitetuista tai tulevaisuudessa rahoitettavista yksittäisistä hankkeista. Lisäksi täydellistä ja perusteellista arviointia edellisestä viisivuotisesta toimintasuunnitelmasta ei ole tehty, vaikka Euroopan parlamentti on antanut sen tekemiselle tukensa ja komissio itse sitoutui vastaamaan siitä vuosien 19952000 viisivuotissuunnitelmassa.

Voisiko komissio antaa Euroopan parlamentille tiivistetyn mutta perusteellisen yhteenvedon, josta käy ilmi jokainen menneiden vuosien tai nykyisen talousarvion huumeiden torjuntaan liittyvä budjettikohta sekä se,

- mitkä hankkeet ovat saaneet rahoitusta ja kuinka paljon sitä on annettu?

- mitkä tahot ovat saaneet ja vastanneet myönnettyjen varojen hallinnoinnista?

- minkälaisia tavoitteita oli asetettu?

- minkälaisin keinoin asetetut tavoitteet on pyritty saavuttamaan?

- minkälaisia tuloksia on todellisuudessa saavutettu?

- miten Euroopan unioni on valvonut ja arvioinut yksittäisiä hankkeita ja ohjelmia?

Voisiko komissio lisäksi kertoa, milloin se julkaisee yleisen ja analyyttisen arvion hankkeista, jotka on toteutettu vuodet 19952000 kattavan viisivuotisen toimintasuunnitelman yhteydessä?

António Vitorinon komission puolesta antama vastaus

(16. helmikuuta 2000)

Komissio myöntää, että arvioinnilla olisi oltava tärkeä asema kaikessa huumausaineiden vastaisessa toiminnassa. Tiedonannossaan huumausaineiden torjuntaa koskevasta Euroopan unionin toimintasuunnitelmasta (20002004)(1) komissio ehdotti, että ulkopuoliset asiantuntijat arvioisivat yhteisön toimintaa tänä aikana ja että komissio suorittaisi toimintasuunnitelman väliarvioinnin, joka esitettäisiin neuvostolle ja parlamentille.

Toimintasuunnitelmassa todettiin kuitenkin, että yhteisön tasolla vuosina 19951999 suoritettu arviointi oli ollut riittämätöntä. Komissio ei siksi voi vastata kysymykseen tyhjentävästi. Joka tapauksessa tärkeimmät huumausaineiden torjuntaa koskevat ohjelmat on joko jo arvioitu tai niitä arvioidaan parhaillaan. Komissio lähetti parlamentille 14. lokakuuta 1999 väliraportin syövän, aidsin ja eräiden muiden tartuntatautien ehkäisemiseksi sekä huumausaineiden väärinkäytön ehkäisemiseksi osana kansanterveyden alan toimintaa toteutettavien yhteisön toimintaohjelmien täytäntöönpanosta (19962000)(2), ja loppuraportti

on nyt saatavilla. Komissio on aloittanut huhtikuussa 2000 valmistuvan arvioinnin OISIN- ja Falcone-ohjelmista, jotka kattavat oikeus- ja sisäasiat. Komissio on aloittanut arvioinnin vuonna 1991 alkaneesta yhteisön pohjoisen ja etelän välisestä yhteistyöstä huumausaineita ja niiden väärinkäyttöä vastaan. Arviointi valmistunee vuoden 2000 lokakuuhun mennessä.

Komissio on lähettänyt parlamentille myös huumausaineiden väärinkäytön ehkäisemistä koskevaa yhteisön toimintaohjelmaa (19962000) käsittelevän komitean kokousten asialistat ja valmisteluasiakirjat, OISIN- ja Falcone-ohjelmien toimintakertomukset, mukaan lukien kunakin vuonna rahoitettujen hankkeiden kuvaukset, sekä pohjoinen-etelä-yhteistyöstä huumausaineiden ja niiden väärinkäytön vastaisessa toiminnassa 13 päivänä lokakuuta 1997 annetun neuvoston asetuksen N:o 2046/97 toimeenpanosta annetut kertomukset vuosilta 1996, 1997 ja 1998.

Yksityiskohtaisempia tietoja näistä ja muista huumeita koskevista ohjelmista toimitetaan suoraan parlamentin sihteeristölle ja arvoisille parlamentin jäsenille.

(1) KOM(1999) 239 lopullinen.

(2) KOM(1999) 463 lopullinen.